
După ce în paginile acestei reviste au fost inserate diferite conferinţe şi 
dezbateri privind rolul Bisericii în dezvoltarea sistemului de învățământ, în cele 
ce urmează vă supunem lecturii fragmente din unele documente din secolul al 
XIX-lea, păstrate în diferite arhive, din care transpare interesul episcopilor şi 
preoţilor pentru promovarea învățământului în Moldova. Am dorit ca aceste 
fragmente documentare să nu fie comentate, lăsându-le cititorilor posibilitatea 
de a le evalua influenţele pe care le-au avut în cadrul socio-politic al vremii. 

Înainte de a transcrie documentele selectate, dorim să vă supunem atenţiei 
câteva consideraţii istorice privind implicarea Bisericii Catolice în problemele 
de învățământ. Pentru a putea face o paralelă cu ceea ce s-a întâmplat în 
Moldova, considerăm binevenite şi câteva informaţii generale. 

Şcoala populară în ţările occidentale îşi are rădăcinile în chiar primele 
instituţii ale creştinismului, fund direcţionată în special spre alfabetizarea 
poporului. Parcursul istoric al acestui tip de şcoli începe cu şcolile 
catehumenale şi catehetice şi se dezvoltă, începând cu secolul al V-lea, cu 
şcolile parohiale. Parohia va deveni mediul potrivit pentru şcolile populare, iar 
parohul va fi, în acelaşi timp, şi profesorul localităţii. 

Biserica se va impune organizând instituţii de activitate pedagogică şi 
didactică, iar episcopii şi parohii vor organiza şcoli populare (pentru copiii 
săraci) în cele mai îndepărtate localităţi. În general, fondarea şcolilor a fost 
favorizată de ajutorul caritativ al administrațiilor comunale şi al 
confraternităţilor private (principi, aristocrați etc.). În acest tip de şcoli 
elementare sau primare, cu statut gratuit şi îndreptate în special spre cei săraci, 
se învățau elementele fundamentale de citire şi scriere. Cu bula papală Studium 
orbis, din 1512, a papei Leon al X-lea, au fost reorganizate la Roma şcolile 
populare primare pentru instrucția populară şi cateheza copiilor în cadrul 
parohiilor, şcoli cunoscute sub titlul generic de „şcoli populare de doctrină 
creştină”. Acestea s-au ramificat în şcoli parohiale festive (de duminică), şcoli 
de cartier, şcoli de doctrină creştină şi instrucție abecedară, şcoli parohiale de 
instrucție literară pentru cei săraci, şcoli papale, şcoli internat (pensioane), 
şcolile gratuite ale unor aristocrați, şcoli populare gratuite ale unor congregaţii 
religioase, şcoli populare gratuite de orientare în muncă etc. Ultima 

reorganizare a acestui tip de şcoli se va înregistra în 1824, prin intervenţia 
papei Leon al XII-lea. Noua configuraţie a şcolilor specifice secolului al 
XIX-lea va fi următoarea: şcoli de cartier, şcoli parohiale, şcoli private, şcoli 
serale, şcoli pontificale, şcoli ale mănăstirilor şi şcoli ale unor societăţi private, 
laice sau ecleziastice. 

Un sumar bilanţ al sistemului scolastic catolic în Moldova trebuie să înceapă 
cu proiectele scolastice din secolul al XVII-lea. Ne referim la proiectele 
scolastice ale misionarilor Paul Bonici (1632), Bartolomeu Bassetti 
(1642-1644) şi Anton Renzi (1697). Au existat probabil şcoli modeste şi în 
secolele XII-XVI, în perioada de început a activităţii misionarilor în Moldova. 
În 1589, de exemplu, Petru Șchiopul, domnul Moldovei, îi îndemna pe catolici 
să-şi trimită copiii la şcoala pe care urmau să o deschidă călugării iezuiţi la Iaşi. 
Aceasta avea să fie deschisă după anul 1643, când proiectul fondării unui 
seminar pentru clerul indigen, hotărât de sinodul diecezan de la Cotnari, s-a 
transformat într-o şcoală elementară sub conducerea lui Paul Beke, secretarul 
episcopului Marcu Bandini. Relaţia episcopului vizitator Petru Bogdan Baksic, 
din 1641, menţionează la acea dată existenţa la Cotnari a unei şcoli catolice şi 
a unui profesor care o deservea. 

lezuiţii aveau să organizeze, în 1700, la Iaşi, prima şcoală catolică 
românească, în sensul strict al cuvântului, cu o activitate desfăşurată timp de 
decenii, dar cu pauze impuse de condiţiile politice interne şi internaționale ale 
vremii. Aceasta era o şcolară parohială primară, unde doi profesori iezuiţi 
polonezi predau elevilor materiile elementare. Ea a fost frecventată la început 
de fiii unor familii aristocratice din laşi, deşi trebuia să fie destinată copiilor 
catolici săraci. Evoluţia ulterioară a şcolii va fi profund influenţată de conflictul 
dintre iezuiţi şi franciscani, aceştia din urmă susținând teza conform căreia 
iezuiţilor le era interzis să desfăşoare activităţi strict pastorale. Această şcoală 
îşi va înceta temporar activitatea o dată cu suprimarea ordinului iezuiţilor, în 
1773, fiind redeschisă în 1817, graţie eforturilor episcopului Berardi şi ale 
misionarilor franciscani. 

Pentru secolul al XVIII-lea putem aminti şi alte proiecte şcolare, 
nematerializate însă. Astfel, în 1740, prefectul Giacinto Lisa (1739-1744) a 
propus Congregaţiei De Propaganda Fide deschiderea la Sarfalau a unui 
colegiu pentru misionari, unde aceştia puteau să studieze limbile română şi 
maghiară înainte de plecarea în misiunea din Moldova; iar în 1752, episcopul 
Raimund Stanislau Jezierski (1737-1782), autorul transferului sediului 
Episcopiei de Bacău la Snyatin, în Polonia, a cerut aprobarea papei Benedict 
al IV-lea pentru deschiderea unui seminar destinat tinerilor moldoveni. 

Pentru comparaţie, menționăm faptul că la Bucureşti prima şcoală catolică 
fusese deschisă în 1815. Probabil că această şcoală a funcționat pentru scurt 
timp, deoarece, în 1830, episcopul Giuseppe Molajoni fondase o nouă şcoală 
la Bucureşti, încredințată la început unui misionar franciscan observant. În 
august 1845, episcopul Molajoni a fondat la Bucureşti un mare institut catolic, 
încredinţat în 1852 Damelor Engleze, cu numeroase şcoli gratuite şi pensioane. 
La sfârşitul secolului al XIX-lea şi începutul secolului al XX-lea, Damele 
Engleze aveau în Bucureşti două mari pensioane, trei şcoli populare, un 
orfelinat, o şcoală de arte şi meserii, o casă, şcoală pedagogică după sistemul 
lui Froebel şi un noviciat. La aceeaşi dată, Damele Engleze aveau deschise alte 
pensioane la Brăila, Craiova şi Turnu-Severin, precum şi şcoli populare în 
aceleaşi oraşe. Tot la începutul secolului al XX-lea, surorile Notre Dame de 
Sion au deschis la Bucureşti un institut catolic cu un pension şi o şcoală 
parohială pentru băieţi. În toată această perioadă, au fost fondate alte şcoli 
catolice la Brăila (două şcoli), Grăuşor (lângă Câmpina), Câmpulung, 
Caramurat (Constanţa), Cataloi (Tulcea), Cioplea, Craiova, Culelia (Tulcea), 
Giurgiu, Malcoci (Tulcea), Piteşti, Ploieşti, Popeşti — Condurat, Râmnicu 
Vâlcea, Sinaia, Sulina, Târgovişte, Turnu Severin. 

În ceea ce-i priveşte pe Fraţii Şcolilor Creştine, aceştia au venit la Bucureşti 
în 1861, deschizând prima casă şi ocupându-se în special de şcoala primară 
parohială. În 1871, aceşti călugări vor părăsi Bucureştiul, unde vor reveni 27 
de ani mai târziu pentru a prelua din nou şcolile primare din Arhiepiscopia de 
Bucureşti, respectiv Şcoala „Sfântul Iosif” şi Şcoala „Sfântul Andrei”. În 1904, 
aceştia vor deschide o altă şcoală la Craiova; în 1913, una la Brăila; în 1918, 
pe cea de la Satu Mare, iar în 1926, o ultimă şcoală la Oradea Mare. Toate 
aceste şcoli vor fi închise la sfârşitul celui ce-al doilea război mondial. 

În Moldova, cu o mare întârziere, misionarii franciscani au pus bazele, la 
începutul secolului al XIX-lea, unui important sistem şcolar după modelul 
şcolilor parohiale de doctrină creştină din Italia. Cu tact şi inteligenţă, 
misionarii aveau să integreze acest sistem şcolar realităților româneşti, inclusiv 
în susținerea prioritară a limbii române. După un început, oarecum timid, 
explicat şi prin starea economică deplorabilă a misiunii, şcolile catolice aveau 
să cunoască o extindere rapidă şi să fie apreciate de misionari drept opere 
caritative, destinate catolicilor săraci. Prin intermediul şcolii, misionarii erau 
convinşi că puteau combate situaţia precară a instrucției religioase a tineretului 
catolic, situaţie care se manifesta în epocă atât la sate, cât şi la oraşe. 

Congregația De Propaganda Fide a fost autoritatea supremă care a 
coordonat proiectele şcolare din Moldova. Din motive care ţineau de subsidiile 

anuale, dar şi din lipsa personalului specializat în susținerea procesului didactic 
şcolar, aceeaşi congregaţie a decis în multe rânduri închiderea temporară a unor 
şcoli. Este tot atât de adevărat că, pentru aceleaşi motive, vizitatorii apostolici 
înşişi sau unii parohi locali aveau să decidă suspendarea temporară a unor şcoli 
parohiale de doctrină creştină. Pentru aceeaşi perioadă, Operele Pontificale din 
Lyon (Franţa) au reprezentat principala sursă financiară atât pentru ridicarea de 
biserici, cât şi pentru fondarea şi susţinerea şcolilor catolice din Moldova. 

Preotul Carol Magni preia mesajul spiritului de caritate promovat de 
Congregația De Propaganda Fide de la Roma şi de Operele Pontificale din 
Lyon, decizând fondarea la Săbăoani a unei şcoli destinate copiilor săraci, în 
majoritate la acea dată. Evoluţia ulterioară a acesteia va fi spre o şcoală 
specializată pentru formarea dascălilor catolici. Pr. Carol Magni era conştient 
de existenţa analfabetismului în rândul credincioşilor catolici, pe care dorea să-l 
combată fondând un mare număr de şcoli. Acest analfabetism, în concepţia sa, 
ar fi putut pune în pericol chiar existenţa viitorului religiei catolice în Moldova. 
De altfel, pericolul pierderii identităţii catolice îi apărea părintelui Carol Magni 
atât de real încât avea să lanseze avertismente succesive în acest sens către 
Congregația De Propaganda Fide. În sfârşit, iniţiativa personală şi curajoasă 
a vizitatorului apostolic Carol Magni a fost încununată şi de succesul obținerii 
acordului direct al domnului Moldovei, Mihail Sturdza, el însuşi sensibilizat 
de încetineala cu care prindea rădăcini învățământul românesc. Gestul său de 
fondare de şcoli venea şi în întâmpinarea Congregaţiei De Propaganda Fide, 
care aproba astfel de iniţiative privindu-i pe catolicii români. 

Şcoala de la Galaţi a particularizat şcoala catolică din Moldova. A fost de 
la început caritativă, adică dedicată săracilor oraşului, dar reflectând, totodată, 
structura multiculturală a catolicilor gălăţeni. Modelul catolic multietnic şi 
ecumenic va fi adaptat ulterior şi de surorile Notre Dame de Sion, creatoare ale 
unui sistem şcolar de mare prestigiu în istoria învățământului românesc. 

Şcoala de la Horleşti reprezintă una dintre revelaţiile arhivelor studiate şi 
redimensionează locul şcolilor catolice în istoria învățământului românesc, în 
general, şi al istoriei şcolilor catolice pentru dascăli, în particular. Evoluţia 
şcolii trebuie să fi fost de foarte scurtă durată, motiv care explică şi precaritatea 
surselor documentare în cauză, reduse practic la afirmaţiile părintelui Carol 
Magni. 

Este un fapt pozitiv acela că misionarii italieni au promovat ideea fondării 
de şcoli de dascăli la Horleşti, Săbăoani, Bacău sau laşi, proiect contracarat 
însă de alţi misionari. Convinşi de importanţa acestui oficiu bisericesc, aceşti 
misionari vor promova, în a doua jumătate a secolului al XIX-lea, ideea 

fondării unei şcoli de dascăli doar pentru anumite sate catolice. Absența 
şcolilor normale de învăţători, în general, şi a celor normale catolice, în special, 
a creat de la început un mare neajuns sistemului şcolar catolic, care se vedea 
astfel privat de prezenţa propriilor învăţători. Din acest motiv, pentru foarte 
mulți ani, şcolile primare parohiale catolice au funcționat cu învăţători aduşi 
din afară sau improvizaţi. 

Încă înainte de 1864, anul reformei instrucției şcolare promovate de 
domnitorul Alexandru loan Cuza, Ministerul Cultelor şi Instrucțiunii Publice 
crease primele şcoli statale catolice. Dacă, în selectarea unor sate catolice, 
ministerul avusese în vedere rațiuni sociale şi economice, pentru altele — de 
exemplu, Săbăoani —, ministerul ţinuse cont de tradiţiile şcolare ale satului 
respectiv. Reforma din august 1864 nu a putut rezolva toate problemele 
învățământului românesc, ea deschizând doar calea unui cadru legislativ care 
a permis ulterior dezvoltarea unei noi faze a evoluţiei şcolilor. În ceea ce 
priveşte învăţământul confesional catolic, acesta a trebuit să se adapteze din 
mers noilor realități legislative şi politice. Unele şcoli catolice au fost închise, 
altele au fost redeschise la sfârşitul secolului al XIX-lea sau la începutul 
secolului al XX-lea, puţine având o evoluţie continuă în toată perioada. Ceea 
ce e semnificativ de relevat este faptul că au fost conservate în întreaga 
perioadă aceleaşi idealuri şcolare ale căror baze fuseseră puse începând cu anul 
1817. 

Biserica şi şcoala au reprezentat dintotdeauna un loc însemnat pentru satele 
şi comunitățile catolice, fiind determinate chiar unele de altele. Altfel spus, 
viitorul Bisericii şi al catolicismului era considerat de preoţi şi de credincioşii 
catolici ca dependent şi de progresul şcolilor confesionale. Şcoala catolică 
românească a purtat şi amprenta fondatorilor acestora, evoluţia în timp a unor 
şcoli fiind limitată doar la perioada cât unii dintre vizitatorii apostolici s-au 
aflat în Moldova. 

Formarea unui cler indigen, prin deschiderea unui seminar în Moldova, a 
fost o constantă în preocupările Vicariatului Apostolic, iar finalizarea acestui 
important proiect şcolar avea să se materializeze, cu o mare întârziere, abia la 
sfârşitul secolului al XIX-lea. Politizarea exclusivă a acestei probleme a 
constituit cauza principală a întârzierii punerii în practică a proiectului. 
Iniţiatorii fondării seminarului, episcopii Paul Sardi şi Anton de Stefano, au 
fost, în mod absolut nemeritat, şi primele victime ale unor astfel de incriminări 
şi interpretări politice. Preotul Gheorghe Bauer, care era şi un bun cunoscător 
al realităților româneşti, în calitatea sa de apropiat al episcopului Anton de 
Stefano, aprecia faptul că guvernul Moldovei condiționase înființarea 

seminarului de adoptarea unei legi speciale pentru misionari, al căror acces în 
ţară urma a fi limitat sau chiar interzis. După anul 1859, atitudinea guvernului 
României în problema seminarului catolic pare a se fi disociat de cea a ierarhiei 
ortodoxe, atitudine favorizată şi de noua politică internă şi internațională a 
României. În mod paradoxal, graba guvernului de a vedea fondat seminarul a 
avut drept efect excesiva politizare a chestiunii, care a favorizat ingerinţele 
politice în organizarea şi activitatea instituţiei care urma a fi fondată. Este 
semnificativ faptul că punctele de vedere ale Vicariatului Apostolic al 
Moldovei, ale Congregaţiei De Propaganda Fide şi ale Curiei Generale OFM 
Conv. au coincis în sensul recunoaşterii politizării proiectului seminarului şi 
a luării deciziei finale de a amâna fondarea acestuia. 

Fondarea şcolilor Notre Dame de Sion a constituit o adevărată cotitură în 
istoria învăţământului şcolar catolic românesc, iar momentul ales de episcopul 
Salandari pentru deschiderea acestor şcoli este plin de semnificaţii. Este 
suficient doar să ne gândim la faptul că puţinele şcoli parohiale de doctrină 
creştină intraseră într-o fază de stagnare, fapt influenţat direct de starea 
deplorabilă a instrucției şcolare a populaţiei catolice. La sfârşitul deceniului al 
şaptelea din secolul al XIX-lea, şcolile catolice erau deja surclasate cantitativ 
şi calitativ de cele ortodoxe sau chiar luterane. Problema nu o reprezenta 
dezvoltarea şcolilor confesionale de alt cult, ci faptul că, în absenţa şcolilor 
catolice, tinerii catolici începuseră să frecventeze aceste şcoli, fapt care putea 
influenţa negativ identitatea catolică în Moldova. În mod paradoxal, şcolile şi 
pensioanele catolice Notre Dame de Sion de la Iaşi şi Galaţi au funcţionat de 
la început cu un mare număr de eleve ortodoxe şi israelite, care proveneau, de 
regulă, din familii înstărite. Rațiunea o reprezenta politica Surorilor Notre 
Dame de Sion şi a fondatorului congregaţiei, Teodor Ratisbonne, de a-şi 
asigura dezvoltarea propriilor şcoli în principalele oraşe ale Moldovei, asociind 
şi importante familii locale, care, la rândul lor, erau deosebit de atrase de 
perspectiva de a-şi vedea copiii educați în instituţiile şcolare catolice moderne 
de tip occidental. Proiectul şcolilor Notre Dame de Sion a avut un aşa de mare 
succes încât numeroase familii înstărite din Iaşi şi Galaţi au cerut pur şi simplu 
surorilor înfiinţarea de institute similare şi pentru băieţi, proiect nematerializat 
însă. Putem concluziona că sistemul institutelor Notre Dame de Sion a fost 
corolarul unor eforturi inteligente ale Vicariatului Apostolic al Moldovei de a 
se integra în realităţile culturale şi politice româneşti. 

În materializarea proiectelor şcolare catolice în secolul al XIX-lea, 
conducătorii Vicariatului Apostolic al Moldovei s-au bazat foarte mult pe 
solidaritatea catolică a Europei şi pe cea a populaţiei catolice din România. 

Rămâne o realitate impresionantă modul în care importante instituții de 
binefacere din Occident, în special Operele Pontificale din Lyon, oficialități 
ecleziastice, parohii din zonele de origine ale misionarilor şi vizitatorilor 
apostolici, unele guverne europene, consulatele străine de la Iaşi şi Galaţi etc. 
s-au asociat Bisericii din Moldova şi altor binefăcători pentru actualizarea 
operelor catolice. Această solidaritate catolică internațională nu s-ar fi putut 
obţine fără un proiect clar şi convingător din partea Bisericii Catolice din 
Moldova, care argumenta urgenţa fondării şcolilor catolice, tragerea semnalului 
de alarmă privind viitorul credinţei catolice în absenţa şcolilor, pericolul care 
putea fi generat de lipsa instrucției pentru copiii catolici, în sensul că nu puteau 
fi crescuţi în deplinătatea adevărului doctrinei catolice. 

Momentul fondării în secolul al XIX-lea a şcolilor catolice este plin de 
semnificaţii şi reprezintă o etapă importantă în procesul formării şi maturizării 
identităţii culturale a catolicilor din Moldova. De fapt, se reiau acum unele 
proiecte culturale mai vechi ale catolicilor, iar finalitatea lor va constitui 
suportul pentru alte proiecte în domeniile politic, cultural şi religios ale 
acestora. Şcoala va reprezenta, alături de Biserică, suportul comunităților 
catolice aflate în plină maturizare a cunoștinței membrilor acestora, iar scopul 
proiectelor asistențialistice şcolare va fi acela de a conserva solidaritățile 
tradiționale din satele şi comunităţile citadine catolice. 

În Moldova, statul va recunoaşte, la mijlocul secolului al XIX-lea, 
competenţa Bisericii pentru şcolile de inspiraţie creştină şi care reprezentau 
unul din câmpurile sale de intervenţie în plan social. Bazele acestei asistenţe 
vor fi reluate, aşadar, la începutul secolului al XIX-lea, după experienţa şcolii 
iezuite de la Iaşi şi vor fi lărgite în timp printr-un interes crescut şi sistematic, 
care va antrena majoritatea satelor şi comunităţilor catolice. Biserica se angaja 
astfel să găsească noi soluţii la o situaţie particulară a comunităţii catolice, 
dominată de carenţe în domeniile culturii şi instrucției şcolare. Scopul final era 
acela de a integra mai bine această comunitate realităților româneşti. 

* 11 octombrie 1833 şi 5 octombrie 1834 — pr. înv. Filip Nicola: Despre 
necesitatea Şcolii Parohiale din laşi 

„Sunt foarte mulțumit şi fericit. Acum am început o şcoală parohială, care 
era atât de necesară; nu se poate crede ce ruină există între tinerii catolici din 
Iaşi. Există chiar tineri de 18 ani care au încă de mărturisit principalele 
mistere, din cauza neglijenţei fraţilor din trecut (...) Am început să fac şcoală 

pentru a readuce puţin această neglijată şi nefericită tinerime la bunele 
sentimente. Un foarte frumos câmp mi s-a deschis pentru a face un foarte mare 
bine, dar îmi lipsesc mijloacele. Nu toţi părinții au cu ce cumpăra măcar 
catehismul... şi rezidența nu-mi dă nici un ajutor, în timp ce datoriile pe care 
le-au lăsat prefecţii din trecut sunt teribile (..) În această şcoală stăteau 
speranțele catolicilor pentru regenerarea spirituală a copiilor lor. 

Am susținut şcoala şi 34 de copii cu pomana mea şi cu munca mea de 
învăţător. Această şcoală a stârnit mult interes în oraş şi a fost o surpriză 
pentru populaţie prezența agentului Austriei în ziua de 7/19 august (1834, n. 
n.) la examenul public, unde au fost distribuite premii consistente în cărţi bine 
legate şi două medalii de argint; ultimele mi-au fost dăruite de un domn, restul 
le-a plătit săracul Nicola... ”. 

(Arhiva Episcopiei Romano-Catolice de Iaşi, documente microfilmate din 
Arhiva Congregaţiei De Propaganda Fide Roma, fond Moldavia, vol. 9, f. 423- 
424.429) 


* 21 martie 1837 — pr. Carol Magni: Despre şcoala elementară catolică de 
la Săbăoani 

„Trei motive m-au determinat să o înfiinţez. Primul constă în faptul că, în 
timpul unei audienţe la domnul țării, Înălțimea sa m-a înștiințat cu durere că, 
din toţi catolicii care locuiesc la ţară, nici unul nu ştie să citească şi m-a rugat 
să iau măsuri pentru a îmbunătăţi această situaţie. Al doilea motiv este că 
mulți oameni inteligenţi care locuiesc la ţară, neavând altă soluţie, trimiteau 
copiii lor la şcolile ortodocșilor din oraşul Roman. Astfel, credinţa şi 
comportamentul acestor copii erau puse în pericol. Al treilea motiv ar fi că, 
prin înființarea acestei şcoli, am vrut să fac un lucru plăcut sfintei Congregaţii 
(De Propaganda Fide, n.n.), văzând că în scrisoarea numărul 31 v-aţi 
exprimat dorinţa de a avea mai multe şcoli”. 

(Arhiva Episcopiei Romano-Catolice de Iaşi, documente microfilmate din 
Arhiva Congregaţiei De Propaganda Fide Roma, fond Moldavia, vol. 9, f. 597) 


* 1843 — ep. Rafael Arduini: Despre şcolile elementare catolice din 
Moldova 

„Am susținut şcolile din laşi, Săbăoani, Călugăra, Focşani, Galaţi şi am 
deschis, pe cheltuiala mea (adică din Franţa), şcolile din Huşi şi parohia 
Grozeşti. Dacă astăzi continuă să existe, puteți să beneficiaţi de binele adus de 
toate aceste şcoli şi cel mai mare avantaj este că puteţi să înlăturați din 
serviciul Bisericii şi al poporului cantorii şi cateheții străini şi funcţionarii 

satelor — persoane schismatice — şi să-i înlocuiţi cu catolicii noştri indigeni, 
educați şi instruiți în aceste şcoli”. 
(Arhiva Episcopiei Romano-Catolice de Iaşi, dosar 1/1843, f. 57-58) 


* 3 mai 1863 — înv. Gheorghe Teodosiu: Despre necesitatea măririi şcolii 
din Pildeşti 

„Domnule Ministru... Cu tot respectul, vă aduc la cunoştinţă necesităţile 
acestei şcoli... Fiindcă în această comună toți locuitorii sunt catolici şi 
locuitori români, de prin satele megieşe ce ar voi a-şi da copiii la şcoală şi aici 
nu pot găsi gazdă pe la locuitori, fiind diferiţi în religiune şi obiceiu, de aceea 
am socotit de cuviinţă, Domnule Ministru, a vă ruga să binevoiţi a îndatora pe 
posesore prin contract de a face lângă şcoală o casă cu două apartamente 
pentru locuința copiilor ce ar veni la şcoală de prin satele străine. Sigur, 
fiindcă în curând s-ar împovăra şcoala cu mai mulți elevi văzând că se dă 
gazdă gratuită, căci până acum unii copii de prin satele megieşe, din cauză că 
nu au gazdă, sunt nevoiţi a frecventa şcoala de pre la casele lor, departe de 
câte două ore mersu şi aceasta numai când e vremea bună, iar altfel fac o 
mulțime de absenţe”. 

(Arhiva Şcolii din Pildeşti, dosar Documente privitor la Școala din Pildeşti, 
păstrate şi aranjate de învățătorul Gavril Horodniceanu, f. 7) 


* 12 septembrie 1882 — ep. Nicolae Iosif Camilli: Despre întreținerea 
Școlii de dascăli de la Săbăoani 

„Ar fi un lucru frumos înfiinţarea unei şcoli interne, în care tinerii luaţi de 
mici să nu aibă ocazia să se degradeze văzând exemplul rău al concetăţenilor 
lor. Dar fiind imposibil, deocamdată, înființarea unui astfel de internat (pentru 
Şcoala de dascăli din Săbăoani, n. n.), va trebui să ne mulțumim cu restabilirea 
şcolii de pe vremea episcopului de Stefano, când tinerii locuiau în sat şi 
frecventau în timpul zilei şcoala”. 

(Arhiva Episcopiei Romano-Catolice de laşi, dosar 1/1846, f. 109) 


* 9 aprilie 1896 — ministrul Petru Poni: Despre predarea orelor de Religie 
în şcolile de stat 

„Noi, Ministru Secretar de Stat la Departamentul Cultelor şi Instrucțiunii 
Publice, decidem: 

Se autorizează preoţii catolici sau reprezentanţii lor să predea cursul de 
religiune la şcolele primare rurale o oră pe săptămână. Acolo unde copiii 
catolici înscrişi în şcoală sunt în majoritate, cursul de religiune se va face în 

orele de clasă; iar şcolele unde copiii ortodoxi sunt în majoritate, cursul se va 
face afară de orele de clasă. Ora în care se face cursul va fi ultima din zi. Ziua 
va fi aleasă de preotul catolic în unire cu învățătorul şi comunicată 
revizoratului ”. 

(Arhiva Episcopiei Romano-Catolice de Iaşi, dosar 1/1875, f. 106v) 


